Mogens Jørgensen kendt fra "Mogens kom forbi" er blevet tildelt det ærefulde hverv som konge af Nordeuropas største karneval. Han bliver den 24. karnevalskonge i rækken, og den 25. maj vil han kunne tiltales som Kong Mogens den 3. af Aalborg. Mogens Jørgensen er blevet udpeget som karnevalskonge, fordi han er kendt med de ukendte, umiddelbar og ukompliceret og folkelig og fornøjelig. Kroningen finder sted på havnen i Nørresundby kl. 9:30 ved en offentlig ceremoni i forbindelse med startskuddet til dette års karnevalsoptog. Aalborg Karneval betegner Mogens Jørgensen som en Nordjysk Bajads og ophøjer for en dag jarlen af Lindholm til Konge af Aalborg. Som det hører sig til ved en sand kroning, vil Aalborg Kanonlaug få kanonerne til at gjalde, og kongen vil fra sin vogn kunne lade sig hylde gennem byen, inden endestation ved Kildeparken.
TV2/Nord-værten skal regere og lede tusindvis af karnevalsdeltagere.